Geskenkboeke vir meisies | SARIE
FOTO: verskaf	15 November 2013
Geskenkboeke vir meisies	deur Phyllis Green
My plan werk so: ‘n Paar maande voor Kersfees begin ek vra wie het wat gelees en wat wil hulle nog lees. Dit gee my gewoonlik ‘n goeie idee watter tipe boeke ek vir die meisies en seuns in ons familie kan gee. Ek hoop net altyd dat hulle my nie voorspring en voor Kersfees die boeke op my lysie lees nie!
Wraak, Daniëlle Bakhuis (Lapa Uitgewers, R110)
Vandat sy hom die eerste maal gesien het, is Kristie tot oor haar ore verlief op Henk, die skool se hunk. Maar uiteindelik gaan haar oë oop en kom sy agter op wat se vark sy verlief was. Sy besef hy dink net heeltyd aan homself (en sy voorkoms!), en dat enigeen daardie glimlag kan gee waarvan sy so gehou het. Daarom besluit Kristie om vir Henk af te sê, maar hy hou net mooi niks hiervan nie en besluit om wraak te neem. Hy plaas ŉ baie lelike video van haar op YouTube. Sy besluit om hom terug te kry met ’n onvleiende foto wat sy eenmaal van hom geneem het. En toe wil hy haar wéér terugkry. En so hou dit aan. Waar sal dit eindig en sal een van hulle twee dalk in groot moeilikheid beland? Hierdie baie spannende boek het my heeltyd laat wonder wat volgende gaan gebeur (en wie gaan wen). – Nina Swart, 12 jaar van Bela-Bela
Hierdie was vir my ’n heerlike luilekkerleesboek, vol lekkerte en swaarkry. – Nina Swart.
(Daar is nog ander titels in die Glamdivas-reeks om uit te kies.) FOTO: verskaf
Hierdie pragboek versamel 36 dierestories vanoor die hele wêreld wat lewendig oorvertel word,met prentjies wat mooi by elke storie pas. Daar is ou, ou stories soos die slinkse Vos wat Kraai se kos op ‘n slim manier steel; die slim Haas wat weereens uit Vos se kloue ontsnap, tot diere uit die verbeelding en ook nog ‘n paar nuwe dierestories deur die skrywer. Party stories leer ‘n les soos hoe mens moet optree teenoor ander. Ander stories is lekker verbeelding-stories oor die diere, soos hoe Haas sy stert verloor het en hoekom Skilpad bles is. Elke storie is pret om te lees en dit is veral lekker as iemand dit vir jou voorlees. – Cailin Spickett
Buiten dat die stories die verbeelding aanwakker, verbreed hulle jou kind se algemene kennis en woordeskat. Dis leer op die plesierigste manier denkbaar. Dis soos om groente in hulle herderspastei te versteek, maar baie, baie lekkerder. Wat vir my ook interessant is, is om te sien hoe hier en daar nogal groot woorde verskyn. Soveel keer dink ons dat ons verplig is om eenvoudige taal met kleuters te gebruik, maar Storieman bewys dis hoegenaamd nie nodig nie. In Van Hunks en sy pyp dra die duiwel ’n “lakense pak” (pak van ’n luukse, dik, outydse wolstof), in Aspoestertjie “mopper” (brom en grom) die nare susters wanneer hulle ontevrede is, en in Die gelukkige prins vlieg die swaeltjie oor beide “die ryk en die sjofele buurte”. As jy nou nie geweet het wat beteken “sjofele” nie, weet jy dat dit in teenstelling met “ryk” staan, en as jy steeds twyfel, dan kyk jy na die prentjie. Dis werklik gaaf dat Storieman nie net die kind se woordeskat en verwysingsraamwerk uitbrei nie, maar ook, plek-plek, die ouer s’n. Wat ’n wonderlike manier om die taal te laat leef, en voortleef! – Maya Fowler